Hari.
Oniaroa,
Galiléia kaꞌdakonia avakakafianiꞌaha adani Jesus.
Galiléia kaꞌdakoni onini hoariha Tiberíades kaꞌdakoni.
Ijaꞌari vaipohikia vavaipohihaꞌaha ada Jesus.
Ijaꞌari vakavamoniki-ra vaꞌora anaihotavini vanokibakhiavini mani ida vavaipohihavini hija.
Arabo namahikia avigaimoriꞌaha adani Jesus,
kidipohi khama.
Vaꞌoaniaro miroꞌa avakhanomoriꞌaha,
vavithionahaꞌaha.
Vigaimorisiagaꞌaha adani ijaꞌari vaipohiki.
Amaakariki ida Páscoa kaihinikani amonahani kamahini.
Jesus vada niribaniꞌaha,
vaꞌora nokiꞌaha adani ijaꞌari vaipohiki vigaimorisiagaki vamaakariꞌina,
oniania binanaꞌdohiꞌaha ada Filipe:
—Filipe,
hanaja vania koda bana ꞌbai-ra akapavakarija hihadani ijaꞌari hahavi-ra vaꞌora anoꞌavini kaimoni?
Jesua biogaki ida niha ninini vaꞌora noꞌavini adani ijaꞌari ꞌbaia.
Binofiki ida Filipe-ra kaijoꞌavini,
oniani ida binanaꞌdohivini hija.
Filipea bigathaniꞌihi ida kidinaꞌdohi:
—Ni-hanaja pão-ra aakapavakarihaki vakadimoni.
Ni-arajomaki ida 200 hiki jiniro ꞌbaꞌdani pão-ra akanaabosivini kaimoni hini,
vagahinara kaimoni pão kabobini kapaꞌitxia afohanana — Jesu-ra niꞌaꞌaha.
Mahi hoarani kavabadanini abosini fori hiki ida jiniro ꞌbaꞌdani prata amonahaki hoarani.
Hari.
Vara niha ada Jesus ipohina André oniki.
Simão kakajoꞌo ada André.
Biniꞌaha:
—Jesus,
hada hojaha isai ahararana,
pão saꞌai kahoarani kihiki-ra kavahojaki.
Pão kakaidivariki hida cevada kaoniki.
Abaisana ꞌbamiki-ra vahojaki hada.
Ni-ijaꞌari hahavi hida vahojaki-ra vaꞌora anarajomaki hada abaisana isai vahiꞌana.
—Vaꞌora vahonariaꞌa hadani ijaꞌari vaipohiki vavithionahana — Jesus vaꞌora niꞌaha adani ipohina.
Hojaki ida arabo namani kahogoini itxani vavithionahara kaimoni.
Ijaꞌari vahararana vahojaki adani makhira 5 mil vihiki vaipohina.
Jesua biagathiꞌihi ida pão,
Deu-ra niꞌaha:
—Deus,
ivani ijahaki i,
pãoa haria inoꞌaꞌiki i — niha ada Jesus.
Naothinia biakarakhaꞌihi ida pão kidipohia vakaravinaja kaimoni.
Ijaꞌari vavithionahaki-ra vaꞌora vanoꞌafiahaꞌaha.
Onivani fori hiꞌianaha ada abaisana.
Deu-ra khai niꞌavini naothinia biarakhaꞌaha ada abaisana,
kidipohia vakavagahinaifiahaꞌaha.
Viꞌbaihahaviꞌaha vavaꞌi naꞌbihahavimaniꞌaha.
Vaakharahaꞌina naothinia ipohina-ra niꞌaꞌaha ada Jesus:
—Vakanajoroni ida pão akahabarini kabobihani,
abaisana ahabarina hiki.
Ni-onofiki ida ꞌbai ahabarini kavithimani — vaꞌora niꞌaha ada Jesus.
Oniaroa,
vanajoroniꞌihi ida ꞌbai ahabarini.
Vanajiꞌbijiꞌbihaꞌihi ida 12 soꞌoro pão akahabarinia.
Ijaꞌari vajoronikia vanokiꞌihi ida badani danoki karajomini Jesua bada biniꞌaꞌiki,
oniani ida vaabono vakaniꞌakhamavini hija:
—Hada vani hihada Deus athi namoniva abono anokhaki.
Moisés kohana vara bivaniꞌajoraꞌiki ada ovari ijaꞌari vakadiania khaꞌiki — vakhaniha.
Vanofiki ada Jesus vakadiarabo kakaꞌdaꞌdini hina,
oniani ida Jesu-ra avavadadamivini-ra vanofivini hija.
Ni-Jesua binofipaꞌitxiki.
Biogaki ida vagathivini vanofivini,
oniani ida arabo namahiki kania Jesus hoarana-ra aragaimoriꞌianaja.